पूर्णकालिक कोच बनने पर फैसला नहीं : फ्लेमिंग  
फ्लेमिंग का नाम भले भारत के संभावित कोच को लेकर चर्चाओं में हो, लेकिन उनका कहना है कि उन्होंने अबतक पूर्णकालिक कोच बनने के बारे में नहीं सोचा है।
न्यूजीलैंड के पूर्व क्रिकेटर स्टीफन फ्लेमिंग का नाम भले ही गैरी कर्स्टन के बाद भारतीय क्रिकेट टीम के संभावित कोच के पद को लेकर चर्चाओं में हो, लेकिन उनका कहना है कि उन्होंने अब तक पूर्णकालिक कोच बनने के बारे में नहीं सोचा है।  फिलहाल आईपीएल की चेन्नई सुपरकिंग्स टीम के कोच फ्लेमिंग ने कहा, मैं चेन्नई सुपरकिंग्स को कोचिंग देने का आनंद उठा रहा हूं। मेरा पूरा ध्यान सुपरकिंग्स पर है। यह अच्छा अनुभव है। मैंने अपने कोचिंग करियर के बारे में बहुत ज्यादा नहीं सोचा है। इस बारे में मैं समय आने पर ध्यान दूंगा।  चेन्नई को मुंबई इंडियन्स के हाथों मिली आठ रन की हार के बाद फ्लेमिंग ने संवाददाता सम्मेलन में कहा, साल के ये दो महीने बहुत चुनौतीपूर्ण होते हैं। मैं इन दो महीनों में बतौर कोच अब भी अपने कोचिंग कौशल के बारे में सीख रहा हूं। उन्होंने कहा कि महत्वपूर्ण मौकों पर विकेट गंवाना चेन्नई की टीम की हार का मुख्य कारण रहा।